重修朝宗門樓集句呈王宰
作者：余壹
朝代：宋

paragraphs: 茲城實佳麗，上與浮雲齊。
回望川之陰，津途去不迷。
一旦起樓高百尺，城高跨樓滿金碧。
朱門峨峨臨九衢，一片彩霞迎曉日。
好奇賞俊實難逢，看此寧避雨與風。
仍誇縣尹風騷客，與人一心成大功。
應喜中原正無事，出爲蒼生作仙吏。
大賢爲政即多聞，不獨文章推國器。
立驅巘崿壓波瀾，千古煙霞一望間。
江上晚來堪畫處，丹青畫出是君山。
况乃烹鮮會嘉客，樓上重重歌吹發。
艷歌一曲酒一杯，華筵有戲呈初徹。
樓中美人奪神仙，輕身起舞紅燭前。
須臾宴罷日將夕，斷燼遺香裊翠烟。
四座少年君聽取，太平時節難身遇。
先生事業不可量，此中豈是久留處。
且飲美酒登高樓，高視乾坤又何愁。
早晚北門下徵詔，珮聲歸去鳳池頭。